《以堰事走永康宿金马早行见雪山排霄极明丽因》
宋代·程公许

雨响清客梦，雨晴催客行。
迥野晓寥落，界天玉峥嵘。
银海眩双照，琼钩对孤明。
英云强吐吞，杲日还晶荧，
邂逅得奇观，瞻相惬幽情。
意疑邃古初，立极扶西倾。
谁知色险外，复有蓬婆城。
青天危挽输，剽攘加怖惊。
奏函籲众慼，仁言韪宗英。
早愿虎口夺，少纾鲂尾赪。
不劳严仆射，分弓窥敌营。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。